OSP ดีด 3% โบรกชูเป้า 39.50 บ. ชี้กำไรปี 65 โต 11% รับยอดขายเพิ่ม-ออกสินค้าใหม่หนุน
OSP ดีด 3% โบรกชี้กำไรปี 65 โต 11% รับยอดขายเพิ่ม ออกสินค้าใหม่หนุน และจะมีโมเมนตัมที่ดีต่อเนื่องหลังผ่อนคลายมาตรการล็อกดาวน์ แนะนำ “ซื้อ” ราคาเป้าหมาย 39.50 บ.
25 ก.พ. 2565

ผู้สื่อข่าวรายงานว่าวันนี้ (25 ก.พ. 2565) ราคาหุ้นบริษัท โอสถสภา จำกัด (มหาชน) หรือ OSP ณ เวลา 10:46 น. อยู่ที่ระดับ 34.50 บาท เพิ่มขึ้น 1.00 บาท หรือ 2.99% โดยทำจุดสูงสุดที่ 34.75 บาท และทำจุดต่ำสุดที่ 33.75 บาท ด้วยมูลค่าการซื้อขาย 427.18 ล้านบาท

บริษัทหลักทรัพย์เอเชีย เวลท์ จำกัด ระบุในบทวิเคราะห์ (25 ก.พ. 2565) ว่า ปี 2565 บริษัทฯ ตั้งเป้าเติบโตจากตลาดในประเทศและตลาดต่างประเทศ โดยเน้นสินค้าเพื่อสุขภาพ สินค้าพรีเมียม มีแผนเปิดตัว M-150 สูตรใหม่ ซึ่งเป็นการผสมผสานระหว่าง Brain+Physical energy น้ำตาลน้อย ในราคาพรีเมียม 12 บาท รวมถึงการร่วมมือกับ พันธมิตร (ยันฮี) ออกสินค้าใหม่เกี่ยวกับผลิตภัณฑ์กัญชง ล่าสุดบริษัทฯ ได้ร่วมมือกับ Koikeya เซ็นสัญญาเป็น Distributor ให้กับสินค้า เริ่มในเดือน ม.ค. 2565 และการเริ่มพัฒนาผลิตภัณฑ์ของใช้ส่วนบุคคลอีกครั้ง หลังสถานการณ์ COVID-19 เริ่มคลี่คลาย
ขณะที่ตลาดต่างประเทศจะให้ความสำคัญกับตลาดเมียนมาร์ ลาว กัมพูชาและอินโดนีเซีย ซึ่งคาดว่าจะเห็นการเติบโตที่ดี รวมถึงมีแผนขยายผลิตภัณฑ์ C-Vitt ไปยังลาวและกัมพูชา ด้านต้นทุนวัตถุดิบที่เพิ่มสูงขึ้น ทั้งราคาแก๊ส อลูมิเนียม และน้ำตาลคาดว่ากระทบจำกัด เนื่องจากบริษัทฯ ได้ล็อกราคาอลูมิเนียมไว้ถึงปลายปี 2565 แล้ว นอกจากนี้บริษัทฯ ได้ปรับ เพิ่มราคาขายกับลูกค้าทั้งในและต่างประเทศ ทั้งนี้ทางฝ่ายวิจัยคาดว่าผลประกอบการไตรมาส 1/2564 จะฟื้นตัวจากไตรมาสก่อน มีโมเมนตัมที่ดีต่อเนื่อง โดยยอดขายเดือน ม.ค. 2565 เติบโตจากงวดเดียวกันของปีก่อน
อย่างไรก็ดีทางฝ่ายวิจัยคาดว่าผลประกอบการจะมีโมเมนตัมที่ดีต่อเนื่องหลังผ่อนคลายมาตรการล็อกดาวน์ ซึ่งยังคงประมาณการกำไรสุทธิปี 2565 เติบโต 11% จากงวดเดียวกันของปีก่อน แนะนำ “ซื้อ” ให้ราคาเป้าหมาย 39.50 บาท อิงค่า PER ที่ 33 เท่า